b'\n_START_ARTICLE_\nAna Karenina\n_START_SECTION_\nSiu\xc5\xbeetas\n_START_PARAGRAPH_\nK\xc5\xabrin\xc4\xaf sudaro 8 dalys._NEWLINE_1 dalis_NEWLINE_Knyga pradedama v\xc4\x97liau i\xc5\xa1gars\xc4\x97jusiu posakiu: \xe2\x80\x9evisos laimingos \xc5\xa1eimos pana\xc5\xa1ios viena \xc4\xaf kit\xc4\x85, kiekviena nelaiminga \xc5\xa1eima yra nelaiminga savaip\xe2\x80\x9c._NEWLINE_Prad\xc5\xbeioje pasakojama, apie Oblonski\xc5\xb3 \xc5\xa1eimos dram\xc4\x85\xc2\xa0\xe2\x80\x93 Stiva yra nei\xc5\xa1tikimas Doli, tod\xc4\x97l pastaroji labai i\xc5\xa1gyvena. Kad pad\xc4\x97t\xc5\xb3 i\xc5\xa1spr\xc4\x99sti konflikt\xc4\x85, i\xc5\xa1 Peterburgo \xc4\xaf Maskv\xc4\x85 atvyksta Stivos sesuo Ana. Tuo pa\xc4\x8diu laikotarpiu \xc4\xaf Maskv\xc4\x85 atvyksta ir Stivos bi\xc4\x8diulis Konstantinas Levinas, kuris trok\xc5\xa1ta vesti tik 18 sulaukusi\xc4\x85 \xc5\xa0\xc4\x8derbacki\xc5\xb3 dukter\xc4\xaf Kiti. Levinas drovisi savo jausm\xc5\xb3 ir ilgai negali pasipir\xc5\xa1ti Kiti. Jis pastebi, kad aplink j\xc4\x85 sukasi jaunas karininkas i\xc5\xa1 Peterburgo\xc2\xa0\xe2\x80\x93 Aleksejus Vronskis. Levinas visgi pasiper\xc5\xa1a Kiti, ta\xc4\x8diau \xc5\xa1i j\xc4\xaf atstumia, nes yra \xc4\xafsimyl\xc4\x97jusi Vronsk\xc4\xaf._NEWLINE_Stivos pagalba, gele\xc5\xbeinkelio stotyje Ana susipa\xc5\xbe\xc4\xafsta su Vronskiu. To susitikimo metu \xc4\xafvyksta nelaim\xc4\x97\xc2\xa0\xe2\x80\x93 darbininkas \xc5\xbe\xc5\xabsta po traukinio ratais, ir Ana tai palaiko blogu \xc5\xbeenklu. Vieno i\xc5\xa1 pob\xc5\xabvi\xc5\xb3 metu, Vronskis labai susi\xc5\xbeavi Ana ir pradeda ignoruoti Kiti. V\xc4\x97liau jiedu keliauja tuo pa\xc4\x8diu traukiniu \xc4\xaf Peterburg\xc4\x85, ir Vronskis prisipa\xc5\xbe\xc4\xafsta myl\xc4\xafs An\xc4\x85._NEWLINE_2 dalis_NEWLINE_Kiti, pal\xc5\xab\xc5\xbeusi po to, kai Vronskis j\xc4\x85 paliko, suserga. Levinas taip pat sugniu\xc5\xbedytas po nes\xc4\x97kming\xc5\xb3 pir\xc5\xa1lyb\xc5\xb3, gr\xc4\xaf\xc5\xbe\xc4\x99s \xc4\xaf savo \xc5\xabk\xc4\xaf pasineria \xc4\xaf mintis, kaip padidinti darbo na\xc5\xa1um\xc4\x85. Ana ir Vronskis, lankydamiesi auk\xc5\xa1tuomen\xc4\x97s pob\xc5\xabviuose ir renginiuose vis daugiau ima bendrauti tarpusavyje, o tai ima kelti aplinkini\xc5\xb3 apkalbas. Nors Kareninas nepavyduliauja, jis persp\xc4\x97ja An\xc4\x85, kad toks jos elgesys kenkia jos autoritetui. Nepaisant to, jie vis da\xc5\xbeniau susitikin\xc4\x97ja. Vien\xc4\x85 dien\xc4\x85 Ana prisipa\xc5\xbe\xc4\xafsta Vronskiui, kad laukiasi jo k\xc5\xabdikio. Nors ir sukr\xc4\x97stas, Vronskis dalyvauja \xc5\xbeirg\xc5\xb3 lenktyn\xc4\x97se, bet nukrenta nuo \xc5\xbeirgo. Kareninas, pasteb\xc4\x97j\xc4\x99s labai emocing\xc4\x85 Anos reakcij\xc4\x85 \xc4\xaf Vronskio nes\xc4\x97km\xc4\x99, v\xc4\x97l pra\xc5\xa1o jos elgtis tinkamai, ta\xc4\x8diau ji sukr\xc4\x97sta prisipa\xc5\xbe\xc4\xafsta, kad nori skirtis ir gyventi su Vronskiu._NEWLINE_Kiti tuo tarpu su t\xc4\x97vais i\xc5\xa1vyksta \xc4\xaf kurort\xc4\x85 Vokietijoje. Ten ji susipa\xc5\xbe\xc4\xafsta su jauna slauge Varenka, i\xc5\xa1 kurios mokosi u\xc5\xbeuojautos, paslaugumo._NEWLINE_3 dalis_NEWLINE_Levinas ir toliau kamuojamas min\xc4\x8di\xc5\xb3 apie gyvenimo ir darb\xc5\xb3 prasm\xc4\x99, taip pat toliau domisi darbo na\xc5\xa1umo klausimu ir sukuria teorij\xc4\x85, kad rus\xc5\xb3 valstie\xc4\x8dio santykis su \xc5\xbeeme savitas ir kad Rusijos \xc5\xbeem\xc4\x97s \xc5\xabkis skirtingas nuo Europos \xc5\xa1ali\xc5\xb3. Jis aplanko netoliese vasarojan\xc4\x8di\xc4\x85 Doli ir i\xc5\xa1 jos su\xc5\xbeino apie Kiti likim\xc4\x85. Ta\xc4\x8diau su\xc5\xbeeistas jos i\xc5\xa1davyst\xc4\x97s, Levinas nebenori antr\xc4\x85 kart\xc4\x85 pir\xc5\xa1tis Kiti ir ima galvoti, kad reikia veisti paprast\xc4\x85 kaimiet\xc4\x99._NEWLINE__NEWLINE_Ana pradeda spausti savo vyr\xc4\x85, kad \xc5\xa1is su j\xc4\x85 skirt\xc5\xb3si, ta\xc4\x8diau Kareninas negali suvokti susidariusios situacijos, o v\xc4\x97liau grasina skyryb\xc5\xb3 atveju pasiliksi\xc4\x85s judviej\xc5\xb3 s\xc5\xabn\xc5\xb3 Serio\xc5\xbe\xc4\x85._NEWLINE_4 dalis_NEWLINE_Suvok\xc4\x99s pad\xc4\x97ties nepakeliamum\xc4\x85, Aleksejus Kareninas ry\xc5\xbetasi skyryboms, ta\xc4\x8diau t\xc4\x85 padaryti n\xc4\x97ra paprasta. Doli bando j\xc4\xaf \xc4\xaftikinti, kad to daryti nereikia. Gimdydama Ana atsiduria ant mirties slenks\xc4\x8dio ir, situacijos sukr\xc4\x97stas, Kareninas atleid\xc5\xbeia tiek Anai, tiek Vronskiui ir pa\xc5\xbeada, kad bus kaip jie nori. Vronskis, sugniu\xc5\xbedytas tokio Karenino kilnumo, bando nusi\xc5\xbeudyti, \xc5\xa1audamas sau \xc4\xaf \xc5\xa1ird\xc4\xaf, bet nepataiko ir lieka sunkiai su\xc5\xbeeistas. Ana tuo tarpu pagimdo dukter\xc4\xaf, kuri\xc4\x85 pavadina Ani. Pasveik\xc4\x99s Vronskis pasiry\xc5\xbeta nutraukti santykius ir i\xc5\xa1vykti \xc4\xaf Ta\xc5\xa1kent\xc4\x85, bet Ana j\xc4\xaf perkalba. Ana sutinka palikti savo s\xc5\xabn\xc5\xb3 Kareninui, ir su Vronskiu i\xc5\xa1vyksta \xc4\xaf Europ\xc4\x85._NEWLINE_Stiva suveda Levin\xc4\x85 ir Kiti kartu, ir \xc5\xa1ie, atleid\xc4\x99 vienas, kitam sutinka tuoktis._NEWLINE_5 dalis_NEWLINE_Toliau vaizduojamos Levino ir Kiti vestuv\xc4\x97s. Po j\xc5\xb3, pora persikelia \xc4\xaf Levino \xc5\xabk\xc4\xaf. Prad\xc5\xbeioje jie nuolat nesutaria. V\xc4\x97liau abu i\xc5\xa1vyksta saugyti mir\xc5\xa1tan\xc4\x8dio Levino brolio Nikolajaus. Nors Levinas prie\xc5\xa1taravo, kad Kiti va\xc5\xbeiuot\xc5\xb3 kartu, v\xc4\x97liau pamato, kad ji vienintel\xc4\x97 moka elgtis su mir\xc5\xa1tan\xc4\x8diu \xc5\xbemogumi. Netrukus paai\xc5\xa1k\xc4\x97ja, kad Kiti laukiasi._NEWLINE_Ana su Vronskiu Europoje ie\xc5\xa1ko sau tinkamos kompanijos ir ypa\xc4\x8d Vronskis sielojasi, kad prarado visuomenin\xc4\xaf gyvenim\xc4\x85. Jis bando u\xc5\xbesiimti tapyba, remti \xc4\x8dia gyvenan\xc4\x8dius rus\xc5\xb3 menininkus. Visgi, bod\xc4\x97damiesi tokiu gyvenimu, jiedu gr\xc4\xaf\xc5\xbeta \xc4\xaf Peterburg\xc4\x85. Vronskis gr\xc4\xaf\xc5\xbeta \xc4\xaf auk\xc5\xa1tuomen\xc4\x97s gyvenim\xc4\x85, tuo tarpu An\xc4\x85 visi niekina, net jos buvusi draug\xc4\x97 Betsi. Ana taip pat pradeda abejoti Vronskio meil\xc4\x99._NEWLINE_Lik\xc4\x99s vienas, Kareninas susidraugauja su Lidija Ivanovna\xc2\xa0\xe2\x80\x93 grafiene, besidomin\xc4\x8dia mistika ir religija. Ji \xc4\xaftikina neleisti Serio\xc5\xbeai susitikti su Ana, ta\xc4\x8diau Ana tai padaro paslap\xc4\x8dia._NEWLINE_Ana, nepaisydama kit\xc5\xb3 po\xc5\xbei\xc5\xabrio, i\xc5\xa1dr\xc4\xafsta pasirodyti teatre, kur susirinkusi visa auk\xc5\xa1tuomen\xc4\x97. \xc4\x8cia ji vie\xc5\xa1ai paniekinama ir sugniu\xc5\xbedyta gr\xc4\xaf\xc5\xbeta namo. Negal\xc4\x97dami prisitaikyti Peterburge, Vronskis su Ana i\xc5\xa1vyksta \xc4\xaf u\xc5\xbemies\xc4\x8dio dvar\xc4\x85._NEWLINE_6 dalis_NEWLINE_Vasar\xc4\x85 \xc4\xaf Levino sodyb\xc4\x85 susirenka visa \xc5\xa0\xc4\x8derbacki\xc5\xb3 \xc5\xa1eima, ir \xc5\xa1eimininkas jau\xc4\x8diasi prisl\xc4\x97gtas ir atitrauktas nuo savo kasdieni\xc5\xb3 darb\xc5\xb3. Be to, pas juos atvyksta Stivos draugas Veselovskis, kuris pradeda atvirai flirtuoti su Kiti. Neapsikent\xc4\x99s tokiu elgesiu, Levinas j\xc4\xaf i\xc5\xa1varo i\xc5\xa1 nam\xc5\xb3. Tuomet Veselovskis i\xc5\xa1vyksta \xc4\xaf netolim\xc4\x85 Vronskio dvar\xc4\x85. Kiek v\xc4\x97liau ten i\xc5\xa1vyksta ir Doli, nor\xc4\x97dama aplankyti An\xc4\x85._NEWLINE_Doli lieka sukr\xc4\x97sta Vronskio \xc5\xabkio puo\xc5\xa1numo, prabangos, ta\xc4\x8diau neranda tokio jaukumo ir nuo\xc5\xa1irdumo, kaip pas Levin\xc4\x85. Ji taip pat pamato, kad Vronskio ir Anos santykiai n\xc4\x97ra geri. Vronskis pra\xc5\xa1o Doli, kad \xc5\xa1i \xc4\xafkalb\xc4\x97t\xc5\xb3 An\xc4\x85 pra\xc5\xa1yti vyro i\xc5\xa1tuokos._NEWLINE_7 dalis_NEWLINE_Levinas su Kiti persikelia \xc4\xaf Maskv\xc4\x85, kad Kiti gimdymas b\xc5\xabt\xc5\xb3 ma\xc5\xbeiau gr\xc4\x97smingas. Levinui sunku prisitaikyti prie ne\xc4\xafprasto miestieti\xc5\xa1ko gyvenimo. Stiva j\xc4\xaf bando pratinti prie Maskvos auk\xc5\xa1tuomen\xc4\x97s gyvenimo\xc2\xa0\xe2\x80\x93 lo\xc5\xa1imo ir g\xc4\x97rimo. Klube Stiva j\xc4\xaf supa\xc5\xbeindina su Vronskiu, o v\xc4\x97liau\xc2\xa0\xe2\x80\x93 su Ana, kuri dabar gyvena Maskvoje. Levinas susi\xc5\xbeavi Ana ir sau d\xc4\x97l to labai priekai\xc5\xa1tauja._NEWLINE_Anos ir Vronskio santykiai ir toliau prast\xc4\x97ja. Ji beveik visad b\xc5\xabna namie, yra nuo jo priklausoma, o Vronskis nuolat b\xc5\xabna visuomen\xc4\x97je, namo gr\xc4\xaf\xc5\xbeta retai ir elgiasi \xc5\xa1altai. Ana vis labiau ima pavyduliauti ir netik\xc4\x97ti jo meile._NEWLINE_Levinas tuo tarpu i\xc5\xa1gyvena sunki\xc4\x85 dram\xc4\x85, laukdamas kol Kiti pagimdys ir jaudindamasis, kad ji nemirt\xc5\xb3. Kiti s\xc4\x97kmingai pagimdo s\xc5\xabn\xc5\xb3 Miti\xc4\x85, ta\xc4\x8diau Levinui dar sunku su juo apsiprasti._NEWLINE_Stiva nuvyksta \xc4\xaf Peterburg\xc4\x85, kur pra\xc5\xa1o Karenino u\xc5\xbetarimo, nor\xc4\x97damas gauti nauj\xc4\x85 post\xc4\x85 bei pra\xc5\xa1ydamas jo i\xc5\xa1situokti su Ana. Ta\xc4\x8diau Lidijos Ivanovnos paveiktas Kareninas dabar klauso pranc\xc5\xabz\xc5\xb3 prana\xc5\xa1o, kuris prisak\xc4\x99s i\xc5\xa1tuokos neduoti._NEWLINE_Ana galutinai pal\xc5\xab\xc5\xbeta, pradeda \xc4\xaftarin\xc4\x97ti Vronsk\xc4\xaf nei\xc5\xa1tikimybe, nuolat su juo pykstasi, nori kuo grei\xc4\x8diau i\xc5\xa1vykti \xc4\xaf u\xc5\xbemiest\xc4\xaf. Matydama Vronskio abejingum\xc4\x85, Ana ima galvoti apie savi\xc5\xbeudyb\xc4\x99. Ji aplanko Doli ir Kiti, bet manydama, kad jos bjaurisi ja, nedr\xc4\xafsta i\xc5\xa1sipasakoti, o i\xc5\xa1vyksta traukiniu. Prisiminusi nelaim\xc4\x99 stotyje susitikimo su Vronskiu metu, ji \xc5\xa1oka po traukiniu._NEWLINE_8 dalis_NEWLINE_Levino brolis Kozny\xc5\xa1evas i\xc5\xa1leid\xc5\xbeia ilgai ra\xc5\xa1yt\xc4\x85 knyg\xc4\x85, bet kritikai j\xc4\x85 ignoruoja. Tuomet jis susidomi panslavizmo id\xc4\x97jomis, domisi rus\xc5\xb3 savanoriais, vykstan\xc4\x8diais \xc4\xaf Serbij\xc4\x85. Nor\xc4\x97damas kiek pails\xc4\x97ti, jis nuvyksta pas Levin\xc4\x85. \xc5\xa0is tuo tarpu vis tebekamuojamas min\xc4\x8di\xc5\xb3 apie gyvenimo prasm\xc4\x99 ir net nori nusi\xc5\xbeudyti. Atvykus broliui, jis susigin\xc4\x8dija d\xc4\x97l visuomen\xc4\x97s po\xc5\xbei\xc5\xabrio \xc4\xaf kar\xc4\x85 Balkanuose. Jiems bekalbant, u\xc5\xbeeina audra, ir Levinas skuba gelb\xc4\x97ti mi\xc5\xa1ke pasilikusios Kiti su vaiku. Knygos pabaigoje, Levinas atranda prasm\xc4\x99, likdamas toks koks es\xc4\x85s ir priimdamas keistas religijos dogmas, nuolat siekti g\xc4\x97rio.'